དེ་ནས་ཨེ་ཤོ་ལེགས།འདིའི་བློན་པོ་ལྷ་བུ་མགོ་དཀར་ནི༑འཕྲུལ་བློན་མཛངས་མི་བདུན་གྱི་གཉིས་པ་ཡིན།ཞིང་ལ་དོར་ཁ་བརྩིས།འབྲོག་ལ་ཐུར་རྩིས་བྱས།ཕུ་ཆུ་མདའ་རུ་དྲངས་ཏེ་མདའ་ཞིང་ཆུ་མ་རྒྱ་ཆེར་བཟོས།ཨེ་ཤོ་ལེགས།དེ་ནས་དེ་ཤོ་ལེགས།ཐི་ཤོ་ལེགས།གུ་རུ་ལེགས།འབྲོང་ཞི་ལེགས།ཨི་ཤོ་ལེགས་ཏེ་སའི་ལེགས་དྲུག་དང༌།དེ་ནས་ཟ་ནམ་ཟིན་ལྡེ།ལྡེ་འཕྲུལ་ནམ་གཞུང་བཙན།སེ་སྣོལ་ནམ་ལྡེ༑སེ་སྣོལ་བོ་ལྡེ།ལྡེ་སྣོལ་ནམ།ལྡེ་སྣོལ་བོ།ལྡེ་རྒྱལ་པོ།ལྡེ་སྤྲིན་བཙན་ཏེ་ལྡེ་བརྒྱད་དང༌།དེ་ནས་རྒྱལ་ཏོ་རི་ལོང་བཙན།ཁྲི་བཙན་ནམ།ཁྲི་སྒྲ་དཔུང་བཙན།ཁྲི་ཐོག་རྗེ་བཙན་ཏེ་འོག་གི་བཙན་བཞི།དེ་ནས་ལྷ་ཐོ་ཐོ་རི་ཡིན་ལ།འདིའི་དུས།སྤང་སྐོང་ཕྱག་རྒྱ་བ་དང༌།མདོ་སྡེ་ཟ་མ་ཏོག་གི་གླེགས་བམ་འབྱོར་ཡང་དོན་མ་གོ་བར་གཉན་པོ་གསང་བ་ཞེས་མིང་བཏགས་ནས་ཕྱག་མཆོད་བྱས།།